കന്നൗജ് അത്തർ

ഉത്തർപ്രദേശിലെ കന്നൗജ് പട്ടണത്തിൽ പരമ്പരാഗതമായി ഉല്പാദിപ്പിച്ച് വരുന്ന സുഗന്ധലേപനങ്ങളാണ് കന്നൗജ് അത്തർ അഥവാ കന്നൗജ് സുഗന്ധലേപനങ്ങൾ എന്നറിയപ്പെടുന്നത്. കന്നൗജിന് സുഗന്ധലേപന നിർമ്മാണത്തിൽ ചരിത്രപരമായ സ്ഥാനമാണുള്ളത്. ഇന്ത്യയുടെ സുഗന്ധലേപന പട്ടണം എന്നാണ് കന്നൗജ് അറിയപ്പെടുന്നത്. ഫ്രാൻസിന് ഗ്രസ്സേ എങ്ങനെയാണോ അതേപോലെയാണ് ഇന്ത്യക്ക് കന്നൗജ് എന്നാണ് ഒരെഴുത്തുകാരൻ അഭിപ്രായപ്പെട്ടത്.

പൂക്കൾ,പ്രകൃതിദത്ത ഉറവിടങ്ങൾ എന്നിവയിൽ നിന്നാണ് കന്നൗജ് അത്തർ നിർമ്മിക്കുന്നത്. കസ്തൂരി,കർപ്പൂരം, കുങ്കുമം എന്നിവ കൂടാതെ മറ്റു പ്രകൃതിദത്ത സുഗന്ധം നൽകുന്ന വസ്തുക്കളും ഇതിന്റെ ഉല്പാദനത്തിൽ ഉപയോഗിക്കുന്നു. വെള്ള മുല്ലപ്പൂവ്,രാമച്ചച്ചെടി എന്നിവ വേനൽക്കാല സുഗന്ധയിനങ്ങൾ നിർമ്മിക്കാൻ ഉപയോഗിക്കുമ്പോൾ മിട്ടി അത്തർ എന്ന പേരിലുള്ള മൺസൂൺ ഇനങ്ങൾ നിർമ്മിക്കാൻ മണ്ണുപയോഗിക്കുന്നു. ആദ്യമഴയുടെ മണ്ണിന്റെ മണം നൽകുന്ന സുഗന്ധമാണ് മിട്ടി അത്തറിനുള്ളത്. മയിലാഞ്ചി അത്തർ, കസ്തൂരി അത്തർ  എന്നിവ ശിശിരകാല സുഗന്ധയിനങ്ങളാണ്.

സാധാരണ നിലയിൽ ഈ അത്തറുകളിൽ ആൽക്കഹോളോ മറ്റു കൃത്രിമ രാസവസ്തുക്കളോ ഉപയോഗിക്കാറില്ല. പനിനീർ പൂവിൽ നിന്ന് നിർമ്മിക്കുന്ന അത്തറിന് കടുത്ത സുഗന്ധമാണെങ്കിൽ ചന്ദനത്തൈലത്തിന്റെ സുഗന്ധം ദീർഘസമയം നിലനിൽക്കുന്ന ഒന്നുമാണ്. ഒരു ചെറിയ കുപ്പിയുടെ അളവിലുള്ള സുഗന്ധതൈലത്തിന്റെ ഉല്പാദാന പ്രക്രിയ സാധാരണനിലയിൽ പതിനഞ്ച് ദിവസം നീളും.

കന്നൗജ് അത്തറുകൾ പ്രാദേശിക അന്തർദേശീയ വിപണികളിൽ ഒരുപോലെ ഇടംപിടിച്ചിട്ടുണ്ട്. ഇവിടുത്തെ  ഇരുപതോളം അത്തർ നിർമ്മാണ സ്ഥാപനങ്ങൾ, വടക്കനമേരിക്ക, യൂറോപ്പ്, മധ്യപൂർവദേശങ്ങൾ, മദ്ധ്യേഷ്യ, ഓഷ്യാനിയ എന്നിവിടങ്ങളിലേക്ക് സുഗന്ധത്തൈലങ്ങൾ കയറ്റി അയക്കുന്നു.

അവലംബം

വർഗ്ഗം:സുഗന്ധങ്ങൾ